Sewqan diġitali: issir l-ewwel tellieqa uffiċjali GT
Imtella' Ġunju 15, 2020 - Aġġornata 15 Ta' Ġunju, 2020 8:24pm Daniel Vella rebaħ l-ewwel tellieqa virtwali uffiċjali ta' Gran Turismo organizzata għal sewwieqa lokali f'inizjattiva bi sħab bejn World Pro Racing u l-Malta Motorsport Federation. Tlettax-il sewwieq ħadu sehem fit-tellieqa ta' 15-il dawra fuq it-trakka virtwali ta' Francorchamps. Daniel Vella li beda mal-favoriti wera konsistenza sa mill-provi u anke fil-kwalifikazzjoni fejn spiċċa l-ewwel. Fit-tellieqa propja ddomina mit-tluq u rebaħ b'distakk ta' kważi 20 sekonda fuq it-tieni klassifikat Dean Vella. Għat-tielet post żviluppat taqtigħa eċċitanti bejn tliet sewwieqa qabel finalment kien Dean Farrugia li ddħal 0.1 ta' sekonda biss quddiem it-tnejn ta' warajh. It-tellieqa li jmiss f'din is-serje se ssir nhar l-Erbgħa li ġej u l-istess bħal l-ewwel waħda se tintwera diretta fuq tvm.com.mt/sport mit-20:30 'il quddiem.